[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.1.2007

COM(2007) 10 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με την εφαρμογή του κανονισμού (ΕΚ) αριθ. 577/98 του Συμβουλίου {SEC(2007) 29}

1. ΕΙΣΑΓΩΓΗ

Η παρούσα έκθεση είναι η τρίτη στη σειρά τριετής έκθεση που η Επιτροπή υποχρεούται να υποβάλει δυνάμει του άρθρου 7 του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού (LFS) στην Κοινότητα. Η πρώτη έκθεση υποβλήθηκε από την Επιτροπή το 2000 και κάλυπτε την περίοδο 1998-1999, ενώ η δεύτερη υποβλήθηκε το 2003 και κάλυπτε την περίοδο 2000-2002.

Η παρούσα έκθεση αναλύει την πρόοδο που επετεύχθη από τα κράτη μέλη, τις υποψήφιες χώρες και τις χώρες της ΕΖΕΣ (στη συνέχεια οι «συμμετέχουσες χώρες»[1]) όσον αφορά τις διατάξεις του κανονισμού του Συμβουλίου και των συναφών κανονισμών της Επιτροπής κατά την περίοδο 2003-2005. Το περιεχόμενο της έκθεσης βασίζεται, εκτός από τις αναλύσεις εθνικών ερωτηματολογίων, σε εκθέσεις ποιότητας, δεδομένα και άλλες πληροφορίες που ελήφθησαν από τις εν λόγω χώρες.

2. ΚΥΡΙΑ ΣΗΜΕΙΑ

Από την τελευταία έκθεση προς το Συμβούλιο και το Ευρωπαϊκό Κοινοβούλιο και μετά έχει επιτευχθεί σημαντική πρόοδος ως προς τη βελτίωση της ποιότητας των δεδομένων και τη συγκρισιμότητα των ερευνών εργατικού δυναμικού. Όλα τα κράτη μέλη έχουν αρχίσει να εφαρμόζουν τη συνεχή έρευνα, παρέχοντας στη Eurostat τη δυνατότητα να δημοσιεύει τριμηνιαία αποτελεσματα. Η εμπρόθεσμη υποβολή δεδομένων έχει βελτιωθεί και πολλές χώρες έχουν αναθεωρήσει και βελτιώσει τα ερωτηματολόγια και το σχεδιασμό των ερευνών τους, αυξάνοντας έτσι τη συγκρισιμότητα της έρευνας σε όλη την Ευρώπη και βελτιώνοντας την πληθυσμιακή κάλυψη.

Η κατάσταση όσον αφορά την επιτευχθείσα πρόοδο στην εφαρμογή συγκεκριμένων πτυχών του κανονισμού (ΕΚ) αριθ. 577/98 του Συμβουλίου περιγράφεται με περισσότερες λεπτομέρειες στη συνέχεια, μαζί με αναφορές στα σχετικά άρθρα.

2.1. Εφαρμογή συνεχών τριμηνιαίων ερευνών - άρθρο 1

Ο κανονισμός (ΕΚ) αριθ. 1991/2002 του Ευρωπαϊκού Κοινοβουλίου και του Συμβουλίου, με τον οποίο απαιτείται από τα κράτη μέλη η εφαρμογή συνεχών τριμηνιαίων ερευνών από το 2003 και μετά, εκδόθηκε τον Οκτώβριο του 2002. Σε δύο χώρες δόθηκε η δυνατότητα παρέκκλισης ώστε να επεκτείνουν τη μεταβατική περίοδο: στην Ιταλία (έως τα τέλη του 2003) και τη Γερμανία (έως τα τέλη του 2004).

Συνολικά, έχει επιτευχθεί ουσιαστική πρόοδος στην εφαρμογή της συνεχούς έρευνας, με λίγες εξαιρέσεις: Το Λουξεμβούργο έχει μέχρι στιγμής εφαρμόσει μόνο μια έρευνα με ετήσια αποτελέσματα. Η Ουγγαρία, η Σλοβενία, η Βουλγαρία, η Ρουμανία και η Τουρκία δεν κάλυψαν όλες τις εβδομάδες του έτους 2005. Από το 2006, η κατάσταση διορθώθηκε για την Ουγγαρία, τη Σλοβενία, τη Ρουμανία και την Τουρκία. Το Λουξεμβούργο, η Σλοβενία, η Ουγγαρία, οι Κάτω Χώρες και η Γερμανία εξακολουθούν να αποκλίνουν από την ομοιόμορφη κατανομή του δείγματος στις εβδομάδες του έτους.

Η Κροατία, η Τουρκία και η Ελβετία δεν διενεργούν συνεχή έρευνα. Η Κροατία σχεδιάζει την εφαρμογή έρευνας από το 2007, η Τουρκία από το 2009 και η Ελβετία από το 2009 και μετά.

2.2. Απαιτήσεις ακριβείας – άρθρο 3 παράγραφοι 1 και 2

Το άρθρο 3 παράγραφος 1 ορίζει ότι το ετήσιο σχετικό τυπικό σφάλμα για τη χαρακτηριστική ανεργία (δηλαδή 5%) δεν πρέπει να υπερβαίνει το 8% σε περιφερειακό επίπεδο (NUTS II).

Μόνο σε 31 από 281 περιφέρειες σε επίπεδο NUTS II (στη Γαλλία (8), την Πολωνία (6), το Ηνωμένο Βασίλειο (8), τη Βουλγαρία (2) και τη Ρουμανία (7)), δεν ικανοποίησε η έρευνα εργατικού δυναμικού, και για τα τρία χρόνια, την απαίτηση ακριβείας που ορίζεται στο άρθρο 3 παράγραφος 1.

Το άρθρο 3 παράγραφος 2 ορίζει ότι το σχετικό τυπικό σφάλμα για διακύμανση μεταξύ δύο τριμήνων (δηλαδή 5% του υπο-πληθυσμού) δεν πρέπει να υπερβαίνει το 3% (2% εάν η χώρα έχει 20 εκατ. ή περισσότερους κατοίκους).

Το Βέλγιο, η Δανία, η Εσθονία, η Λετονία, η Λιθουανία, η Πολωνία, η Βουλγαρία και η Ρουμανία δεν ικανοποίησαν την απαίτηση ακριβείας του άρθρου 3 παράγραφος 2 για κανένα από τα έτη 2003-2005.

2.3. Χαρακτηριστικά της έρευνας - άρθρο 4 παράγραφος 1

Ορισμένες συμμετέχουσες χώρες δεν παρέχουν ακόμη πλήρες σύνολο των υποχρεωτικών μεταβλητών, περιορίζοντας κατ’ αυτόν τον τρόπο τη συγκρισιμότητα των δεδομένων.

2.4. Ετήσιο πρόγραμμα ενοτήτων ad hoc - άρθρο 4 παράγραφος 2

Το ετήσιο πρόγραμμα των ενοτήτων ad hoc παρείχε αποτελέσματα για τη διά βίου μάθηση (2003), τη διάρκεια και την οργάνωση του χρόνου εργασίας (2004) και το συνδυασμό της επαγγελματικής με την οικογενειακή ζωή (2005). Όλα τα κράτη μέλη, οι υποψήφιες χώρες και οι χώρες της ΕΖΕΣ συμμετείχαν στις ενότητες ad hoc, με εξαίρεση την Κροατία και την Τουρκία.

Γενικά, τα δεδομένα υποβλήθηκαν έγκαιρα, με εξαίρεση ενός κράτους μέλους για την ενότητα 2003 (SE), τεσσάρων κρατών μελών για την ενότητα 2004 (CZ, EL, IT, και SE) και τριών κρατών μελών για την ενότητα 2005 (DE, EL, και SE).

Το πλήρες σύνολο των μεταβλητών για το 2005 διαβιβάστηκε από όλα τα κράτη μέλη. Δύο κράτη μέλη (NL και UK) δεν διεβίβασαν ορισμένες από τις μεταβλητές για την ενότητα ad hoc 2003. Όσον αφορά την ενότητα ad hoc 2004, το ίδιο ισχύει και στην περίπτωση των LT, HU και SI.

2.5. Ορισμός της ανεργίας και οι 12 αρχές για τη σύνταξη ερωτηματολογίων – άρθρο 4 παράγραφος 3

Υπάρχουν ακόμη θέματα όσον αφορά την κατάσταση απασχόλησης που δεν μετρώνται κατά τον ίδιο τρόπο σε όλες τις συμμετέχουσες χώρες. Τα θέματα αυτά αφορούν το χαμηλότερο όριο ηλικίας (Ισπανία, ΗΒ, Ισλανδία και Νορβηγία όπου ορίζεται σε 16), τον ορισμό της περιόδου διαθεσιμότητας (Βέλγιο, Τσεχική Δημοκρατία, Ελλάδα, Ιρλανδία, Ιταλία, Κύπρος, Λετονία, Λιθουανία, Ουγγαρία, Μάλτα, Κάτω Χώρες, Σλοβενία, Σλοβακία, Φινλανδία, Βουλγαρία, Κροατία, Ρουμανία, Τουρκία, Ισλανδία και Νορβηγία, όπου ορίζεται σε 2 εβδομάδες μετά τη συνέντευξη) και τις ερωτήσεις παρακολούθησης για άτομα που δεν αναζητούν εργασία επειδή ήδη βρήκαν μια θέση εργασίας (Εσθονία, Ιρλανδία, Λουξεμβούργο, Ουγγαρία, Σλοβενία, Κροατία, Ρουμανία και Νορβηγία, όπου δεν εξετάζεται πότε άρχισε η εργασία ή εάν το άτομο είναι στο μεταξύ διαθέσιμο για εργασία εντός δύο εβδομάδων από την εβδομάδα αναφοράς). Το 2006, η Γερμανία, η Σλοβακία και η Νορβηγία έκαναν ήδη τροποποιήσεις για να διορθώσουν αυτές τις αποκλίσεις.

Οι 12 αρχές για τη σύνταξη του ερωτηματολόγιου έχουν σχεδιαστεί έτσι ώστε να παρέχεται ελάχιστη εναρμόνιση όσον αφορά τις βασικές μετρήσεις της LFS. Η Ιρλανδία, η Μάλτα, η Σλοβενία και η Κροατία διατυπώνουν ερωτήσεις για το κύριο καθεστώς, οι οποίες μπορεί να έρχονται σε παρεμβολή με τον ορισμό της ΔΟΕ για την απασχόληση στην εβδομάδα αναφοράς. Οι Κάτω Χώρες και η Νορβηγία ερωτούν μόνο αυτούς που εκφράζουν επιθυμία να εργαστούν εάν αναζήτησαν εργασία κατά τις τελευταίες 4 εβδομάδες. Άλλες αποκλίσεις είναι μικρής σημασίας. Δύο χώρες (Αυστρία και Ισπανία) σέβονται όλες τις αρχές.

2.6. Εμπρόθεσμη διαβίβαση των δεδομένων - άρθρο 6

Σημειώθηκε βελτίωση όσον αφορά την εμπρόθεσμη διαβίβαση των τριμηνιαίων δεδομένων μετά την τελευταία έκθεση.

Πλέον, οι περισσότερες συμμετέχουσες χώρες διαβιβάζουν τα τριμηνιαία δεδομένα εντός της περιόδου διαβίβασης διάρκειας 12 εβδομάδων.

3. ΣΥΜΠΕΡΑΣΜΑ

Κατά το χρονικό διάστημα από την τελευταία έκθεση προς το Συμβούλιο και μετά, σημειώθηκε αξιόλογη πρόοδος από τα κράτη μέλη, τις υποψήφιες χώρες και τις χώρες της ΕΖΕΣ σε αρκετούς σημαντικούς τομείς.

Η ταχύτερη διαβίβαση των δεδομένων βελτίωσε τη χρησιμότητα των τριμηνιαίων αποτελεσμάτων. Οι χώρες κατηύθυναν τους εθνικούς πόρους προκειμένου να ελεγχθούν και να εισαχθούν τεχνικές βελτιώσεις στις έρευνές τους, σε ορισμένες περιπτώσεις με χρηματοδότηση της Επιτροπής, και το γεγονός αυτό αύξησε τη συγκρισιμότητα και τη γενική ποιότητα των δεδομένων.

Ωστόσο, η Επιτροπή εκφράζει ανησυχία για το γεγονός ότι δεν διαβιβάστηκαν όλες οι υποχρεωτικές μεταβλητές από τις συμμετέχουσες χώρες και ότι οι συμμετέχουσες χώρες δεν μετρούν κατά τον ίδιο τρόπο ορισμένες μεταβλητές. Αυτό είναι ιδιαίτερα σημαντικό για τις κύριες εκτιμήσεις όσον αφορά την απασχόληση και την ανεργία, ενώ ορισμένες χώρες δεν έχουν εφαρμόσει πλήρως τον ορισμό της ανεργίας και τις 12 αρχές για τη διατύπωση ερωτήσεων όσον αφορά το καθεστώς απασχόλησης.

Έχει σημειωθεί αρκετή πρόοδος όσον αφορά την εφαρμογή της συνεχούς έρευνας. Ωστόσο, υπάρχουν ακόμη ορισμένες συμμετέχουσες χώρες που δεν κατανέμουν πλήρως το δείγμα ομοιόμορφα σε όλες τις εβδομάδες του έτους. Ένα κράτος μέλος εξακολουθεί να μην υποβάλλει τριμηνιαία αποτελέσματα από τη συνεχή έρευνα.

Ορισμένες συμμετέχουσες χώρες πρέπει ακόμη να προσαρμόσουν το σχεδιασμό της έρευνας ώστε να συμμορφώνεται πλήρως με τις απαιτήσεις ακριβείας, είτε σε περιφερειακό επίπεδο είτε όσον αφορά εκτιμήσεις αλλαγών μεταξύ τριμήνων.

Οι συμμετέχουσες χώρες πρέπει να εκπληρώσουν τις υποχρεώσεις που έχουν αναλάβει στο πλαίσιο του κανονισμού αυτού και η Επιτροπή θα συνεχίσει να συνεργάζεται στενά με τα κράτη μέλη, τις υποψήφιες χώρες και τις χώρες της ΕΖΕΣ για την επίτευξη της πλήρους εφαρμογής των διατάξεών του.

Στο πλαίσιο αυτό, η παρακολούθηση της συμμόρφωσης διενεργείται από τη Eurostat δύο φορές το χρόνο. Ανάλογα με τη σπουδαιότητα της παράβασης αναλαμβάνεται η κατάλληλη δράση.

[1] Η Πρώην Γιουγκοσλαβική Δημοκρατία της Μακεδονίας δεν υποβάλλει στη Eurostat μικρο-δεδομένα από την εθνική έρευνα εργατικού δυναμικού· επίσης δεν έχει υποβάλλει λεπτομέρειες όσον αφορά την έρευνα. Συνεπώς, η ΠΓΔΜ δεν καλύπτεται από την παρούσα έκθεση.